b"\n_START_ARTICLE_\nCastell de Foix\xc3\xa0\n_START_SECTION_\nHist\xc3\xb2ria\n_START_PARAGRAPH_\nEl castell de Foix\xc3\xa0 fou centre de la baronia, dita varvassoria, que els Foix\xc3\xa0 posse\xc3\xafren en feu pels comtes d'Emp\xc3\xbaries. Guillem de Foix\xc3\xa0, \xc3\xa9s el primer personatge documentat d'aquest llinatge a mitjans del segle XII. Fou continuat pels seus fills Bernat I i Arnau I de Foix\xc3\xa0. En el \xc2\xabLiber feudorum maior\xc2\xbb  hi ha diversos documents on figura la signatura d'Arnau I de Foix\xc3\xa0 (\xc2\xabArnaldi de Fuxano\xc2\xbb), els anys 1192, 1199 i  1200. Aquest senyor apareix tant al costat dels monarques catalano-aragonesos Alfons I i Pere I, com fent de marmessor del vescomte  Jofre de Rocabert\xc3\xad l'any 1212. En canvi, foren  greus els seus enfrontaments amb el comte d'Emp\xc3\xbaries, Pon\xc3\xa7 V. D'aquesta baronia parteixen les l\xc3\xadnies de\xc2\xa0: Romany\xc3\xa0 (iniciada per Hug Benet de Foix\xc3\xa0 i de Sacirera), la de Ma\xc3\xa7anet (iniciada per Berenguer de Foix\xc3\xa0 i de Bordils) i la de Sic\xc3\xadlia (iniciada per Hug de Foix\xc3\xa0 i d'Orriols). El 1259 Bernat II de Foix\xc3\xa0 tenia el delme del castell de Foix\xc3\xa0 aix\xc3\xad com el de Ga\xc3\xbcses i Viladasens. _NEWLINE_Les primeres refer\xc3\xa8ncies al castell apareixen en les \xc2\xabRationes decimarum\xc2\xbb dels anys 1279 i 1280 on se cita. \xc2\xabpro capella castri de Fuxano\xc2\xbb._NEWLINE_Al segle XIV un Pere de Foix\xc3\xa0 particip\xc3\xa0 en l'expedici\xc3\xb3 a Sardenya de l'any 1323, al costat de l'Infant  Alfons. L'any 1325, Bernat Guillem era senyor del castell de Foix\xc3\xa0.  Sembla que era partidari del rei de Mallorca, aquesta vegada contra els interessos de Pere III, rei de Catalunya-Arag\xc3\xb3. L'any 1383, Bernat Alemany de Foix\xc3\xa0, casat amb Caterina d'Orriols i d'Albons fou atacat pel comte Joan d'Emp\xc3\xbaries. El monarca Pere III intervingu\xc3\xa9 a favor del senyor de Foix\xc3\xa0 -cos\xc3\xad de la muller del rei- i el comte d'Emp\xc3\xbaries se sotmet\xc3\xa9  i hagu\xc3\xa9 de satisfer Bernat Alemany pels danys que l'hi havia causat. L'any 1383, el comte Joan es volgu\xc3\xa9 venjar i atac\xc3\xa0 el castell de Foix\xc3\xa0. El setge, segons Santiago Sobrequ\xc3\xa9s, fou molt dur, ja que fins i tot es f\xc3\xa9u \xc3\xbas de bombardes, que projectaven bales de pedra, de bastides m\xc3\xb2bils i d'altres ginys de guerra._NEWLINE_Al final del segle XIV i durant el segle XV, els senyors de Foix\xc3\xa0 participaren en bandositats contra la fam\xc3\xadlia Savellaneda i contra d'altres personatges, especialment relacionats amb la ciutat de Girona. Durant la guerra civil del segle XV, el castell de Foix\xc3\xa0 canvi\xc3\xa0 de propietari, fou novament assetjat i tamb\xc3\xa9 fou centre d'operacions de bandidatge. Sobre 1450 el castell passa a poder de Llu\xc3\xads Benet de Foix\xc3\xa0-Boixadors i de Cru\xc3\xaflles. Al segle XVII els Foix\xc3\xa0 eren encara senyors de la baronia que formava el poble de Foix\xc3\xa0 juntament amb el de la Sala._NEWLINE_El llinatge dels Foix\xc3\xa0 rest\xc3\xa0 en poder de la varvassoria fins a Narc\xc3\xads II de Foix\xc3\xa0-Boixadors i de Miquel (1816-1866), que tamb\xc3\xa9 era varvassor de Boixadors i senyor d'Ultramort i la Fortesa, entre d'altres. L'any 1866 li va ser concedit el t\xc3\xadtol de comte de Foix\xc3\xa0 per Isabel II, que tamb\xc3\xa9 han ostentat els seus descendents. L'actual posse\xc3\xafdor \xc3\xa9s Neus de Foix\xc3\xa0 i Larra\xc3\xb1aga. Els \xc3\xbaltims propietaris del castell van ser Francesc de Foix\xc3\xa0, Josep Maria Mascort Galibern i Josep Ensesa; i especialment Antoni Bonamusa i la seva esposa N\xc3\xbaria Mir que s\xc3\xb3n els \xc3\xbaltims propietaris, qui el restauren, el rehabiliten i hi viuen entre 1979 i 2007. Actualment els propietaris son els germans Mir, Nuria, Robert i Enric.\n_START_SECTION_\nEl setge del comte d'Emp\xc3\xbaries\n_START_PARAGRAPH_\nDels fets d'armes que s'esdevingueren al castell de Foix\xc3\xa0 es destaca el setge que pos\xc3\xa0 Joan I d'Emp\xc3\xbaries contra Bernat Alemany, davant el qual s'havia hagut d'humiliar per manament reial. El comte emporit\xc3\xa0, al\xc2\xb7legant que aquell no li complia l'obligaci\xc3\xb3 feudal, assetj\xc3\xa0 el 1383 el castell de Foix\xc3\xa0, desoint els requeriments de les corts, que havien imposat una treva entre els combatents. Aquest setge s'insereix en la lluita que men\xc3\xa0 el comte emporit\xc3\xa0 contra la reialesa, en qu\xc3\xa8 mobilitz\xc3\xa0 contra seu els pobles de l'Empord\xc3\xa0, i \xc3\xa9s la darrera que sostingu\xc3\xa9 la casa d'Emp\xc3\xbaries contra la monarquia.\n_START_SECTION_\nArquitectura\n_START_PARAGRAPH_\nLes parts m\xc3\xa9s antigues del recinte constru\xc3\xafdes al segle XIII s\xc3\xb3n una capella dedicada a sant Marc, en l'angle sud-est una torre semicircular que en la seva part inferior es converteix en l'absis de la capella, un tal\xc3\xbas, i la muralla del recinte, que encercla el barri de la Vila. La capella, com el castell, va ser restaurada a la fi del segle XIX per Francesc de Foix\xc3\xa0, el darrer propietari que visqu\xc3\xa9 al castell._NEWLINE_En l'interior de la capella, uns grans esvorancs assenyalen el lloc on hi havia uns sepulcres g\xc3\xb2tics: una l\xc3\xa0pida de Bernat Guillem de Foix\xc3\xa0, mort el 1362, amb la figura jacent del cavaller, i un sarc\xc3\xb2fag de Guillem de Foix\xc3\xa0, mort el 1459 i el seu fill fra Alemany, mort el 1476. Aquests sepulcres es troben avui a l'esgl\xc3\xa9sia de Nostra Senyora de l'Esperan\xc3\xa7a a S'Agar\xc3\xb3._NEWLINE_Tamb\xc3\xa9 dins del recinte es dre\xc3\xa7a un palau format per dos cossos en forma de T. La fa\xc3\xa7ana principal del palau t\xc3\xa9 una portada adovellada amb l'escut dels Foix\xc3\xa0 (del segle XIX). A l'interior, es destaquen dues petites estances, cobertes amb volta de can\xc3\xb3, que hom anomena la Pres\xc3\xb3. Tamb\xc3\xa9 s\xc3\xb3n notables les cavallerisses, el celler i nombroses sales cobertes amb volta d'aresta. La volta de la cuina \xc3\xa9s de forma de palmera."